**Resurssienhallinta** on ohjelma, jossa saadaan näkyville tietokoneen tallennuspaikkojen (esim. levyasemien ja verkkolevyjen), kansioiden ja tiedostojen sisällöt, rakenteet sekä tiedot. Resurssienhallinta-ohjelmassa voidaan myös luoda, kopioida, siirtää, uudelleen nimetä ja poistaa tiedostoja sekä kansioita. Resurssienhallinnan avulla tietokone pidetään järjestyksessä: esimerkiksi valokuvat voidaan nimetä uudelleen ja järjestellä ne omiin kansioihinsa.

**Leikepöytä** on käyttöjärjestelmän työmuistissa oleva muistialue. Sen avulla voidaan siirtää ja kopioida tiedostoja, objekteja ja kansioita eri ohjelmien välillä tai ohjelmien sisällä. Leikepöydän avulla voidaan siis esimerkiksi siirtää tekstikappale eri kohtaan tekstidokumentissa kirjoittamatta sitä uudelleen. Muun muassa Kopioi-komentoa (Ctrl + C) ja Leikkaa-komentoa (Ctrl + X) käytettäessä hyödynnetään siis leikepöytää tiedon hetkelliseen säilömiseen. Leikepöytää voidaan hyödyntää myös näyttökuvan ottamisessa.